Ufike wadlula umnqamulajuqu uMugabe engasulile esikhundleni | News24Harare - UMengameli Robert Mugabe angase abhekane nokuba iqembu lakhe livotele ukuba akhishwe esikhundleni ngoMsombuluko, kulandela ukugcizelela ekutheni kusaphethe yena eZimbabwe.Lokhu kuyize umbutho wezempi ushaqe umbuso wabeka umnqamulajuqu wokuba uMugabe ehle esikhundleni ungakashayi u-12:00 emini ngoMsombuluko.Ngesikhathi ethula inkulumo bukhoma kumabonakude ngeSonto ebusuku, uMugabe, 93, umangaze abaningi engasamemezeli ukuthi uyesula esikhundleni njengoba bekulindelekile, nokuchaza ukuthi izwe lingena esontweni lesibili lingazi ukuthi kwenzekani.Inkulumo kaMugabe ivuse intukuthelo kanye nokungakholwa kubantu baseZimbabwe, kwaqubula nokukhathazeka kokuthi uMugabe angase ehle kungasekuhle.Iqembu lakhe iZanu-PF ebilokhu ithembeke njalo kuye - nayo esimfake amasondo yamyalela ukuba asule njengomengameli wezwe -- ixwayise ngokuthi izovotela ukungamethembi uma ehluleka ukufaka incwadi yokwesula ngaphambi komnqamulajuqu obekiwe.Iqembu belingakaphawuli ngesinyathelo esilandelayo njengoba lo mnqamulajuqu ushaye waze wadlula kuthulekile.OLUNYE UDABA: Ushiye abaningi bedidekile uMugabe engasuli esikhundleniUmbutho wezempi bekulindeleke ukuba ubambe isithangami sabezindaba ngenhloso yokuphendula ngesiphithiphithi esesidalwe wukungesuli kukaMugabe.Njengoba umnqamulajuqu udlulile, kuzwakale umsindo wababhikishi abahlanganyele e-University of Zimbabwe eHarare njengoba befuna uMugabe ehle esikhundleni.Inkulumo kaMugabe ibibhekwe ngamehlo abomvu njengoba bekulindeleke ukuba amemezele ukuthi usezibeka phansi izintambo njengomengameli waleli lizwe aliphatha kusukela lathola uzimelegeqe.Kepha ngemuva kwenkulumo zehlile iziqhomo njengoba uMugabe eze wayiphothula engazange athi vu ngokwehla kwakhe esikhundleni.Uphethe ngokuthi uzobe ekhona enkomfeni yeqembu ezobanjwa maduze.
